Javaslat A TANÁCS HATÁROZATA az Európai Unió részéről a pán-euromediterrán preferenciális származási szabályokról szóló regionális egyezmény által létrehozott vegyes bizottságban e vegyes bizottság eljárási szabályzatának elfogadása tekintetében képviselendő álláspontról /* COM/2014/0193 final - 2014/0105 (NLE) */





INDOKOLÁS 1. A JAVASLAT HÁTTERE A pán-euromediterrán preferenciális származási szabályokról szóló regionális egyezmény[1] (a továbbiakban: „az egyezmény”) olyan termékek származásával kapcsolatban állapít meg rendelkezéseket, amelyek a szerződő felek közötti releváns megállapodások hatálya alá tartozó kereskedelem tárgyát képezik. Az egyezmény 3. cikke létrehozott egy vegyes bizottságot, amelyben valamennyi szerződő fél képviselteti magát, és amely elfogadja saját eljárási szabályzatát. A 2013/94/EU tanácsi határozat 3. cikke[2] értelmében a vegyes bizottságban az Európai Uniót a Bizottság képviseli. Az eljárási szabályzat elfogadása során a vegyes bizottságban az Unió által képviselendő álláspontot a Tanács határozza meg. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A tagállamokat a Vámkódexbizottság származási szekciójának 2013. július 15–16-i ülésén tájékoztatták az eljárási szabályzat tervezetéről. Az egyezmény szerződő feleivel a pán-euromediterrán munkacsoport 2012. október 30–31-i, valamint 2013. május 14–15-i ülésein konzultáltak, majd a vegyes bizottság 2013. október 29-i, első ülésén zárták le az eljárási szabályzat tervezetére vonatkozó informális vitákat. 3. A JAVASLAT JOGI ELEMEI A tanácsi határozat jogalapja az Európai Unió működéséről szóló szerződés 207. cikke (4) bekezdésének első albekezdése, összefüggésben 218. cikkének (9) bekezdésével. A javaslat az Unió kizárólagos hatáskörébe tartozik. A szubszidiaritás elve ezért nem alkalmazható. Javasolt aktus: tanácsi határozat. 2014/0105 (NLE) Javaslat A TANÁCS HATÁROZATA az Európai Unió részéről a pán-euromediterrán preferenciális származási szabályokról szóló regionális egyezmény által létrehozott vegyes bizottságban e vegyes bizottság eljárási szabályzatának elfogadása tekintetében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével, tekintettel a pán-euromediterrán preferenciális származási szabályokról szóló regionális egyezményre[3], tekintettel az Európai Bizottság javaslatára, mivel: (1) A pán-euromediterrán preferenciális származási szabályokról szóló regionális egyezmény (a továbbiakban: „az egyezmény”) 2012. december 1-jén lépett hatályba. (2) Az egyezmény 3. cikkének (1) bekezdése létrehozott egy vegyes bizottságot, amelyben valamennyi szerződő fél képviselteti magát. (3) A 2013/94/EU tanácsi határozat[4] 3. cikke értelmében a vegyes bizottságban az Európai Uniót a Bizottság képviseli. (4) Az egyezmény 3. cikkének (4) bekezdése értelmében a vegyes bizottság elfogadja saját eljárási szabályzatát. (5) Az Unió – a vegyes bizottságon belül képviselt álláspontja értelmében – szavazatával támogatja az eljárási szabályzat elfogadását, ELFOGADTA EZT A HATÁROZATOT: 1. cikk Az Európai Unió által a pán-euromediterrán preferenciális származási szabályokról szóló regionális egyezmény vegyes bizottságában e vegyes bizottság eljárási szabályzatának elfogadása tekintetében képviselendő álláspont az e határozathoz csatolt eljárásiszabályzat-tervezeten alapul. Az Uniót a vegyes bizottságban képviselő személyek a Tanács további határozata nélkül elfogadhatnak kisebb módosításokat a határozattervezethez. 2. cikk A vegyes bizottság határozatát az elfogadását követően az Európai Unió Hivatalos Lapjában ki kell hirdetni. 3. cikk Ez a határozat az elfogadásának napján lép hatályba. Kelt Brüsszelben, a Tanács részéről az elnök [1] HL L 54., 2013.2.26., 4. o. [2] HL L 54., 2013.2.26., 3. o. [3] HL L 54., 2013.2.26., 4. o. [4] A Tanács 2012. március 26-i 2013/94/EU határozata a pán-euromediterrán preferenciális származási szabályokról szóló regionális egyezmény megkötéséről (HL L 54., 2013.2.26., 3. o.). Tervezet A pán-euromediterrán preferenciális származási szabályokról szóló regionális egyezmény vegyes bizottságának 1/2014 határozata (...) az eljárási szabályzatának elfogadásáról A VEGYES BIZOTTSÁG, tekintettel a pán-euromediterrán preferenciális származási szabályokról szóló regionális egyezményre és különösen annak 3. cikkére, mivel: (1) A pán-euromediterrán preferenciális származási szabályokról szóló regionális egyezmény (a továbbiakban: „az egyezmény”) 2012. december 1-jén lépett hatályba. (2) Az egyezmény 3. cikkének (1) bekezdése létrehozott egy vegyes bizottságot, amelyben valamennyi szerződő fél képviselteti magát. (3) Az egyezmény 3. cikkének (4) bekezdése értelmében a vegyes bizottság elfogadja saját eljárási szabályzatát, ELFOGADTA EZT A HATÁROZATOT: Egyetlen cikk A pán-euromediterrán preferenciális származási szabályokról szóló regionális egyezmény vegyes bizottságának eljárási szabályzata – amely e határozat I. mellékletében található – ezennel elfogadásra kerül. Kelt Brüsszelben, […]-án/-én. a vegyes bizottság részéről az elnök Melléklet A pán-euromediterrán preferenciális származási szabályokról szóló regionális egyezmény által létrehozott VEGYES BIZOTTSÁG ELJÁRÁSI SZABÁLYZATA 1. cikk Összetétel 1. A vegyes bizottság (a továbbiakban: „a bizottság”) a következő felek képviselőiből áll: – a pán-euromediterrán preferenciális származási szabályokról szóló regionális egyezmény (a továbbiakban: „az egyezmény”) 1. cikkének (3) bekezdésében említett azon szerződő felek, amelyek tekintetében az egyezmény hatályba lépett, valamint – az egyezmény 5. cikkének (6) bekezdése értelmében az egyezményhez hivatalosan csatlakozott szerződő felek, a továbbiakban: „azon szerződő felek, amelyek tekintetében az egyezmény hatályba lépett”. Azon szerződő felek, amelyek tekintetében az egyezmény hatályba lépett, szavazati joggal rendelkeznek. Minden egyes szerződő felet egy szavazat illeti meg. 2. Az egyezmény 1. cikkének (3) bekezdésében említett azon szerződő felek, amelyek tekintetében az egyezmény még nem lépett hatályba, valamint a bizottság által az 5. cikk (9) bekezdése értelmében az egyezményhez történő csatlakozásra meghívott harmadik országok megfigyelői státusszal rendelkeznek a bizottságban. E szerződő felek (a továbbiakban: „megfigyelői státusszal rendelkező szerződő felek”) szavazati joggal nem rendelkeznek. Mindamellett aktívan részt vehetnek a bizottság vitafórumában, és javaslatokat nyújthatnak be. 3. A bizottságban az Európai Szabadkereskedelmi Társulás (EFTA), az Agadiri Megállapodás és a Közép-európai Szabadkereskedelmi Megállapodás (CEFTA) titkársága is megfigyelői státusszal rendelkezik. Szükség esetén a bizottság eseti alapon további megfigyelőket is meghívhat, amennyiben azt egyik szerződő fél sem ellenzi. Az első és második albekezdésben említett megfigyelők szavazati joggal nem rendelkeznek, azonban aktívan részt vehetnek a bizottság vitafórumában, és javaslatokat nyújthatnak be. 4. A bizottsági üléseket megelőzően az 1–3. bekezdésben említett bizottsági tagok (a továbbiakban: „a bizottság tagjai”) írásban tájékoztatják a titkárságot küldöttségük összetételéről. A küldöttek létszáma főszabályként nem haladhatja meg küldöttségenként a három főt. Az összetételben bekövetkező változásokról a titkárságot legkésőbb az ülés előtti hetedik napon írásban értesíteni kell. 2. cikk Elnök A bizottság elnöki tisztét az Európai Bizottság (a továbbiakban: „a Bizottság”) egy képviselője tölti be. 3. cikk Titkárság A Bizottság biztosítja a bizottság, valamint adott esetben a 13. cikk értelmében létrehozott albizottságok és munkacsoportok titkárságát. 4. cikk Levelezés 1. A bizottsággal összefüggő levelezést a Bizottsághoz, a bizottság elnökének címezve, lehetőleg elektronikus úton kell benyújtani. 2. A bizottság tagjaihoz a titkárság – szintén elsősorban elektronikus úton – juttatja el a leveleket. 5. cikk Ülések 1. A bizottság üléseit az elnök hívja össze saját kezdeményezésére vagy valamely szerződő fél kérésére. 2. Az ülésekre Brüsszelben kerül sor; amennyiben egyik szerződő fél sem ellenzi, azokat más helyszínen is megrendezhetik. 3. Az elnök mindent megtesz azért, hogy az ülések időpontja egyik szerződő fél esetében se essen munkaszüneti napra. Ennek érdekében a szerződő felek – amennyiben óhajtják – minden naptári év végéig megküldik a következő évben esedékes hivatalos munkaszüneti napjaik jegyzékét a titkárságnak. 4. Az ülésekre szóló meghívót legalább egy hónappal az ülést megelőzően megküldik a bizottság minden tagjának. 5. A bizottság ellenkező döntése hiányában a bizottsági ülések nem nyilvánosak. 6. cikk Napirend 1. Az elnök elkészíti az ülések előzetes napirendjét. 2. Az előzetes napirendet lehetőleg legkésőbb egy hónappal az ülést megelőzően megküldik a bizottság minden tagjának. 3. A napirend további fő napirendi pontokkal bővíthető, amennyiben azokat legkésőbb az ülés előtt 15 nappal benyújtják az elnöknek. Az előzetes napirend „egyéb” napirendi pontokkal bővíthető, ha azt a napirend elfogadása előtt kérelmezik. 4. Amennyiben azt egyik szerződő fél sem ellenzi, a bizottság az ülések kezdetén elfogadja a napirendet. 7. cikk Jegyzőkönyv 1. Az elnök felelőssége mellett minden ülésről jegyzőkönyvet kell készíteni. A jegyzőkönyv tartalmazza a bizottság egyes napirendi pontokra vonatkozó ajánlásait és következtetéseit, valamint mellékletben az ülésen benyújtott dokumentumokat és a résztvevők jegyzékét. 2. Az elnök haladéktalanul, de legkésőbb az ülést követő egy hónap elteltével megküldi a jegyzőkönyvtervezetet a bizottság tagjainak. A bizottság tagjai legkésőbb a jegyzőkönyvtervezet megküldésétől számított egy hónapig, írásban tehetik meg esetleges észrevételeiket az elnöknek. Véleménykülönbség esetén a bizottság megvitatja az ügyet. Ha a véleménykülönbség továbbra is fennáll, a vonatkozó észrevételeket csatolni kell a végleges jegyzőkönyvhöz. 8. cikk Végrehajtás és a viták rendezése 1. Azon szerződő felek, amelyek tekintetében az egyezmény hatályba lépett, eszmecserét folytatnak az egyezmény végrehajtása és alkalmazása során gyűjtött tapasztalatokról és felmerült problémákról. 2. Az egyezmény I. függelékének 33. cikke értelmében a bizottság mindenki számára elfogadható megoldást keres az egyezmény értelmezésével összefüggő viták tekintetében. 9. cikk Az egyezmény igazgatása 1. Azon szerződő felek, amelyek tekintetében az egyezmény hatályba lépett, értesítik a bizottságot az egymással megkötött, az egyezményre hivatkozó szabadkereskedelmi megállapodásokról, és értesítik a titkárságot arról, hogy az egyezmény mely időponttól alkalmazandó ezekre a szabadkereskedelmi megállapodásokra. A titkárság megteszi a szükséges lépéseket a kumuláció alkalmazásához szükséges követelmények teljesítéséről szóló értesítéseknek az Európai Unió Hivatalos Lapjában történő közzététele érdekében. 2. Azon szerződő felek, amelyek tekintetében az egyezmény hatályba lépett, tájékoztatják a bizottságot a szerződő felek közötti szabadkereskedelmi megállapodások minden olyan módosításáról, amely befolyásolhatja a diagonális kumuláció alkalmazásának feltételeit. 10. cikk Új szerződő felek csatlakozása 1. A valamely harmadik ország részéről a letéteményes által benyújtott írásbeli csatlakozási kérelmeket a bizottság főszabályként a kérelem kézhezvételét követő ülésen bírálja el. 2. A bizottság mérlegeli, hogy a csatlakozó szerződő fél és más szerződő felek közötti szabadkereskedelmi megállapodások megkötéséig szükség van-e átmeneti intézkedésekre, különösen a csatlakozó szerződő féllel összefüggő kumulációval kapcsolatos bizonytalanságok elkerülése érdekében. 11. cikk Az eljárási szabályzat és az egyezmény módosításai 1. A bizottság eljárási szabályzata bármely olyan szerződő fél kérésére felülvizsgálható, amely tekintetében az egyezmény hatályba lépett. 2. Ha a szerződő felek módosítják az egyezmény II. mellékletében említett valamely különös rendelkezést, vagy ha két szerződő fél ilyen különös rendelkezést fogad el, az érintett felek megküldik a titkárságnak a vonatkozó módosítást. 3. A titkárság az egyezmény (beleértve annak függelékét és mellékleteit) bizottság által elfogadott módosításairól tájékoztatja a letéteményest és a szerződő feleket. 12. cikk Határozatok és ajánlások 1. A határozatokat és ajánlásokat a bizottság ülésén jelen lévő vagy képviselt szerződő felek, amelyek tekintetében az egyezmény hatályba lépett, szavazás útján fogadják el. A határozatképességhez azon szerződő felek, amelyek tekintetében az egyezmény hatályba lépett, kétharmadának szavazata szükséges. A tartózkodás nem zárja ki az egyhangú döntést igénylő aktusok bizottság általi elfogadását. Minden olyan szerződő fél, amely tekintetében az egyezmény hatályba lépett, legfeljebb még egy olyan szerződő felet képviselhet, amely tekintetében az egyezmény hatályba lépett. A képviselt szerződő fél az ülés előtt írásban értesíti az elnököt a képviselet tényéről. Azon szerződő felek, amelyek tekintetében az egyezmény hatályba lépett, messzemenően figyelembe veszik a megfigyelői státusszal rendelkező szerződő felek véleményét. 2. A bizottság határozatait és ajánlásait számmal, az elfogadás dátumával és a határozat, illetve az ajánlás tárgyára utaló címmel jelölik. 3. A szerződő felek saját hivatalos nyelveiken és hivatalos lapjaikban, belső szabályzatukkal összhangban közzétehetik a bizottság által elfogadott határozatokat és ajánlásokat. 4. Sürgős téma esetén, amennyiben az ülést nem lehet összehívni, a bizottság írásbeli eljárás útján is elfogadhat határozatokat és ajánlásokat, ha ehhez azon szerződő felek, amelyek tekintetében az egyezmény hatályba lépett, hozzájárulnak. Az ilyen írásbeli eljárásra az 1. bekezdés alkalmazandó. Az elnök különösen akkor kérheti ki írásbeli eljárás útján a bizottság jóváhagyását, ha a határozat vagy ajánlás tervezetét a bizottság valamely ülésén már megvitatták. Ebben az esetben az elnök az összes érdekeltnek megküldi jóváhagyásra a javasolt határozat- vagy ajánlástervezetet, a téma sürgőssége szerint kijelölve az észrevételek és álláspontok benyújtásának határidejét. Azon szerződő felek, amelyek tekintetében az egyezmény hatályba lépett, a megadott határidőig értesítik a titkárságot arról, hogy egyetértenek-e az érintett határozat vagy ajánlás elfogadásával. Amennyiben valamely olyan szerződő fél, amely tekintetében az egyezmény hatályba lépett, a határidő leteltéig nem jelzi, hogy ellenzi a határozat- vagy ajánlástervezetet, úgy tekintik, hogy az hallgatólagosan jóváhagyta a javasolt határozat- vagy ajánlástervezetet. Az elnök haladéktalanul, de legkésőbb a határidő lejártát követő 14 naptári nap elteltével tájékoztatja az összes szerződő felet az írásbeli eljárás eredményéről. 13. cikk Albizottságok és munkacsoportok 1. Az egyezmény 3. cikkének (5) bekezdése értelmében létrehozott albizottságok és munkacsoportok ajánlásokat tehetnek, határozatokat készíthetnek elő, és egyéb olyan feladatokat végezhetnek, amelyekkel a bizottság megbízza őket. 2. Az albizottságok és munkacsoportok rendszeresen, a bizottsági ülések előtt legalább egy hónappal jelentést tesznek a bizottságnak. 3. A megfigyelő státusszal rendelkező szerződő felek és az 1. cikk (3) bekezdésében említett megfigyelők szintén megfigyelői státuszban képviseltethetik magukat bármely albizottságban és munkacsoportban. 14. cikk Hivatalos nyelv 1. A bizottság munkanyelve az angol és a francia. 2. A bizottsághoz a határozattervezeteket mind angol, mind francia nyelven be kell nyújtani. 15. cikk Hatálybalépés Ez az eljárási szabályzat az elfogadásának napján lép hatályba.